Správa Komisie - 18. výročná správa o implementácii štrukturálnych fondov v roku 2006 {SEK(2007) 1456} /* KOM/2007/0676 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 6.11.2007 KOM(2007) 676 v konečnom znení SPRÁVA KOMISIE 18. výročná správa o implementácii štrukturálnych fondov v roku 2006 {SEK(2007) 1456} OBSAH 1. Úvod 3 2. Analýza plnenia 4 3. Súlad a koordinácia 8 4. Hodnotenia 10 5. Kontroly 11 6. Výbory pomáhajúce Komisii 12 SPRÁVA KOMISIE 18. výročná správa o implementácii štrukturálnych fondov v roku 2006 Táto správa sa predkladá v súlade s článkom 45 ods. 2 nariadenia (ES) č. 1260/1999 o všeobecných ustanoveniach o štrukturálnych fondoch. Zaoberá sa činnosťami štrukturálnych fondov uskutočnenými počas roka 2006. Podrobnejšie informácie sú k dispozícii v pracovnom dokumente pracovníkov Komisie (ktorý tvorí prílohu k tejto správe). 1. ÚVOD Prijatie legislatívneho rámca na plánovacie obdobie 2007 – 2013 v roku 2006, približne dva roky po počiatočných návrhoch Komisie z júla 2004, bolo významným krokom. Tento rámec obsahuje všeobecné nariadenie[1], štyri nariadenia, ktorými sa ustanovujú osobitné pravidlá o Európskom fonde regionálneho rozvoja (EFRR)[2], Európskom sociálnom fonde (ESF)[3], Kohéznom fonde (KF)[4] a Európskom zoskupení územnej spolupráce (EZÚS)[5], plus vykonávacie nariadenie Komisie[6] prijaté 8. decembra 2006. Vzhľadom na skutočnosť, že budúce programy sa budú uskutočňovať v rámci priorít Spoločenstva, boli 6. októbra 2006 prijaté strategické usmernenia Spoločenstva (SUS), ktorými sa Lisabonská stratégia pre rast a zamestnanosť stáva ústredným bodom nových programov politiky súdržnosti. Séria reforiem týkajúcich sa riadenia operačných programov bola zavedená na roky 2007 – 2013. V zmysle systému plnenia sa upravili právne predpisy a zjednodušili sa pravidlá na riadenie politiky súdržnosti. Existuje najmä: - jeden súbor pravidiel riadenia s jediným vykonávacím nariadením Komisie na plánovacie obdobie 2007 – 2013, ktoré nahrádza 10 existujúcich nariadení na plánovacie obdobie 2000 – 2006; - jeden súbor pravidiel týkajúci sa oprávnenosti výdavkov pre členské štáty, ktoré používajú skôr vnútroštátne pravidlá oprávnenosti, ako európske pravidlá oprávnenosti používané popri vnútroštátnych pravidlách oprávnenosti; - zjednodušenie finančného riadenia, ktoré poskytuje vnútroštátnym orgánom zodpovedným za riadenie operačných programov širšiu autonómiu; - zvýšená proporcionalita a zjednodušenie systémov kontroly a v prípade menších programov (celkové oprávnené verejné výdavky menej ako 750 miliónov eur a spolufinancovanie zo Spoločenstva menej ako 40 % celkových verejných výdavkov) môžu určité požiadavky na kontrolné opatrenia vykonávať vnútroštátne orgány; - organizácia politiky rozvoja vidieka (financovaná z EPFRV[7]) a politiky v oblasti rybného hospodárstva (financovaná z EFRH[8]) odteraz nezávislá od štrukturálnych fondov na základe Európskeho poľnohospodárskeho fondu pre rozvoj vidieka (zosúladenie pravidiel riadenia a kontroly s pravidlami z prvého piliera Spoločnej poľnohospodárskej politiky) a Európskeho fondu pre rybné hospodárstvo. Toto si vyžaduje účinnú komplementárnosť medzi akciami spolufinancovanými všetkými dotknutými finančnými nástrojmi (politika súdržnosti, politika rozvoja vidieka a politika v oblasti rybného hospodárstva); - zlepšená informovanosť obyvateľov a potenciálnych príjemcov pomoci, ktorí majú rovnaký prístup k informáciám o možnostiach financovania, a zlepšená komunikácia s nimi; - väčšia dôvera v elektronickú správu v praxi pri výmene údajov medzi členskými štátmi a Komisiou vykonávanou iba elektronicky. Pre implementačnú fázu a s cieľom zabezpečiť nové zdroje podpory a odbornosti Komisia a medzinárodné finančné inštitúcie pripravili okrem toho tri spoločné iniciatívy: Jaspers (Spoločná pomoc na podporu projektov v európskych regiónoch) na pomoc dvanástim prijímajúcim krajinám pri príprave hlavných projektov, Jeremie (Spoločné európske zdroje pre veľmi malé až stredné podniky) na zlepšenie prístupu k finančným prostriedkom pre MSP a vytvorenie mikroúverov a Jessica (Spoločná európska podpora pre trvalo udržateľné investovanie do mestských oblastí) na podporu trvalo udržateľného a recyklovateľného investovania do miest a ich rozvoja. Značná podpora v novom plánovacom období bude nasmerovaná na posilnenie verejných správ a verejných služieb. Podporí sa ním modernizácia a rozvoj verejnej správy a verejných služieb, aby sa lepšie dosiahli očakávania občanov a podnikov a aby sa posilnila jeho úloha ako dôležitého faktora sociálneho a hospodárskeho rozvoja. 2. ANALÝZA PLNENIA 2.1. Plnenie rozpočtu 2.1.1. EFRR Plnenie rozpočtu v roku 2006 bolo veľmi uspokojivé a v prípade cieľov 1 a 2 a iniciatív Spoločenstva bolo pridelených 100 % dostupných zdrojov. Pokiaľ ide o platobné rozpočtové prostriedky, použilo sa 99,92 % dostupných zdrojov (99,65 % v roku 2005). Predpokladaná úroveň platobných rozpočtových prostriedkov pre EFRR na rok 2006 sa v priebehu roka znížila o 2,8 miliárd eur, aby sa zohľadnilo dočasné pozastavenie nárokov Španielska a Spojeného kráľovstva na platby (vo výške 2,3 miliardy eur) až do splnenia akčných plánov na zlepšenie aspektov systémov riadenia a kontroly a v dôsledku chybných prognóz v EÚ-10. Záväzky z predchádzajúcich rokov, ktoré sa mali ešte zaplatiť[9], predstavovali na konci roka 2006 celkove 45,8 miliardy eur (v porovnaní s 39,1 miliardy eur v roku 2005). Pokiaľ ide o uplatňovanie pravidla n+2, koncom roka 2006 a vo vzťahu k záväzkom z rokov 2000, 2001, 2002, 2003 a 2004 sa začiatkom roka 2007 nezaplatila 1 miliarda eur. Vzhľadom na výnimky z pravidla n+2, ktoré sa môžu udeliť (v prípadoch, ktoré zahŕňajú rozhodnutia o štátnej pomoci, významné projekty atď.), je však odhad zdrojov, v prípade ktorých existuje riziko zrušenia záväzkov v dôsledku neexistencie dôvodu k platbám, oveľa nižší, a to 162 miliónov eur (iba 0,0018 % celkových záväzkov). 2.1.2. ESF Plnenie rozpočtu v roku 2006 bolo tiež veľmi uspokojivé: v roku 2006 sa implementovalo 99,97 % viazaných rozpočtových prostriedkov (v porovnaní s 99,93 % v roku 2005). Pokiaľ ide o platby, zrealizovalo sa 99,87 % rozpočtových prostriedkov (99,86 % v roku 2005). Celkové nevyrovnané platby na krytie záväzkov koncom roka 2006 predstavovali 22,96 miliardy eur (nevyrovnané platby v porovnaní s 20,74 miliardami v roku 2005), z ktorých bolo 22,76 miliardy eur na súčasné plánovacie obdobie ESF (20,44 miliardy eur v roku 2005). Nevyrovnané platby z predchádzajúcich plánovacích období ESF sa výrazne znížili z 304,7 milióna eur na konci roka 2005 na 204,6 milióna eur na konci roka 2006 (-2,8 %). Pokiaľ ide o uplatňovanie pravidla n+2 na záväzky z rokov 2000, 2001, 2002, 2003 a 2004 na konci roka 2006, toto pravidlo sa uplatnilo v prípade 19 programov, na ktoré sa navrhlo celkove 129,31 milióna eur z ESF (0,19 % z celkového ESF). Komisia začala v prípade týchto programov rokovania („sporové konanie“) s členskými štátmi. Až po skončení tohto konania budú známe sumy, ktoré sa majú zrušiť. 2.1.3. EPUZF Rozpočet na rok 2006 bol úplne využitý v zmysle viazaných (99,3 % pôvodne schváleného rozpočtu) aj platobných rozpočtových prostriedkov (108,5 % pôvodne schváleného rozpočtu). Výsledok týkajúci sa platieb sa dosiahol vďaka tomu, že rozpočet platobných rozpočtových prostriedkov sa v decembri 2006 doplnil o 360 miliónov eur. V porovnaní s rokom 2005 bolo pridelených ďalších 207 miliónov eur a zaplatené ďalšie 2 milióny eur. Súčet platieb predstavoval 3 589 miliónov eur, z ktorých 3 562,1 milióna eur na programy v rokoch 2000 – 2006 (cieľ 1: 3 193,0 miliónov eur; Leader+: 361,1 milióna eur; Peace: 8,1 milióna eur) a 26,9 milióna eur na ukončenie 45 programov z plánovacieho obdobia 1994 – 1999. Nevyrovnané záväzky EPUZF na konci roka 2006 predstavovali celkove 7 636 miliónov eur (v porovnaní so 7 085 miliónmi eur v roku 2005), z čoho 7 288 miliónov eur zodpovedalo programom z rokov 2000 – 2006. Uplatňovanie pravidla n+2 na záväzky z roku 2003 viedlo k zrušeniu záväzkov vo výške 9,3 milióna eur. 2.1.4. FIFG Celkove sa implementovalo 99,58 % viazaných rozpočtových prostriedkov a 84,16 % platobných rozpočtových prostriedkov. Miera úhrad bola 86,23 % v regiónoch cieľa 1 a 79,06 % v regiónoch mimo cieľa 1. Celkové nevyrovnané záväzky pre FIFG za plánovacie obdobie 2000 – 2006 predstavovali v roku 2006 sumu 1 336 miliónov eur (v porovnaní s 1 111 miliónmi eur v roku 2005). Pokiaľ ide o uplatňovanie pravidla n+2 na záväzky z rokov 2000, 2001, 2002, 2003 a 2004 na konci roka 2006, toto pravidlo sa uplatnilo pre 9 programov, v prípade ktorých bolo ohrozených celkove 22 miliónov eur. V prípade týchto programov začala Komisia sporové konanie s členskými štátmi. Až po skončení tohto konania budú s konečnou platnosťou známe sumy, ktoré sa majú zrušiť. 2.2. Plnenie programu 2.2.1. Cieľ 1 Výdavky na programy v rámci cieľa 1 sa vynakladali rovnakým spôsobom ako v roku 2005. Investície v programoch v rámci cieľa 1 sa zamerali na projekty základnej infraštruktúry (41,6 %) s viac ako polovicou (54,4 %) všetkých investícií v tejto kategórii vynaložených na dopravnú infraštruktúru. Viac ako jedna tretina (33,5 %) zdrojov v rámci cieľa 1 sa investovala do produktívneho prostredia, v ktorom je naďalej prioritou pomoc MSP a sektor remeselnej výroby (30 %). Projekty zamerané na ľudské zdroje získali 23,2 % zdrojov v regiónoch cieľa 1. Hlavnými oblasťami činnosti boli takmer rovnako politiky trhu práce (31,6 %) a vzdelávanie a odborná príprava (31 %). 2.2.2. Cieľ 2 V regiónoch cieľa 2 sa programy naďalej zameriavajú najmä na produktívne prostredie s viac ako polovicou všetkých finančných zdrojov (56,3 %) pridelených tejto kategórii. V rámci tejto oblasti prevládala pomoc MSP a sektoru remeselnej výroby (56,5 %). Druhou najdôležitejšou oblasťou činnosti bola základná infraštruktúra s 29,1 % všetkých zdrojov v rámci cieľa 2. Na rozdiel od programov v rámci cieľa 1 bolo najdôležitejšou oblasťou z finančného hľadiska plánovanie a obnova priemyselných zón (44,6 %). V kategórii ľudských zdrojov (10,2 % všetkých investícií v regiónoch cieľa 2) boli hlavnými oblasťami investícií (31,6 %) flexibilita pracovnej sily, podnikateľská činnosť, inovácie, informačné a komunikačné technológie. 2.2.3. Cieľ 3 Hlavný dôraz programu ESF v roku 2006 sa naďalej kládol na podporu európskej stratégie zamestnanosti, najmä opatrení zameraných na zlepšenie zamestnateľnosti na trhu práce (31 % výdavkov), na celoživotné vzdelávanie (27 %) a rovnaké príležitosti (6 %), pričom opatrenia na podporu podnikania zostali stabilné (19 %), ale boli pod úrovňou navrhnutou v programových dokumentoch (21 %). Okrem toho stále pretrvával výrazný rozdiel vo finančnom plnení programov medzi EÚ-15, kde sa uskutočňovali už dlhšie zavedené programy, a EÚ-10, kde majú niektoré členské štáty značné ťažkosti pri rozbehnutí niektorých projektov a opatrení. 2.2.4. Rybné hospodárstvo mimo cieľa 1 V roku 2006 došlo k ďalším štrukturálnym zlepšeniam v sektore rybného hospodárstva. Odrazilo sa to vo finančnom plnení operačných programov FIFG, ktorá prispela k dosiahnutiu cieľov spoločnej rybolovnej politiky. 2.2.5. Iniciatívy Spoločenstva 2.2.5.1. Interreg V roku 2006 dobre napredovalo plnenie 81 programov Interreg III/susedstva, ktorých cieľom bolo dosiahnuť zníženie negatívneho hospodárskeho vplyvu hraníc a podporiť spoluprácu. V období od roku 2000 do roku 2006 sa v rámci 81 programov Interreg III/susedstva vybralo 13 000 projektov a sietí. Niektoré programy si vyžiadali zmeny v dôsledku rozšírenia a/alebo začlenenia konceptu Únie týkajúce sa nového programu susedstva. Zrušenia záväzkov podľa pravidla N+2 a aktualizácie strednodobých hodnotení prispeli k ďalším zmenám programu v nasledujúcich dvoch rokoch. 2.2.5.2. Equal V roku 2006 sa výrazný pokrok naďalej dosahoval pri plnení 27 programov a viac ako 3 300 projektov v rámci iniciatívy Equal. Podľa pravidla n+2 šesť členských štátov nemohlo využiť časť rozpočtových záväzkov z roku 2004. S cieľom maximálne využiť výsledky programov Equal a pripraviť sa na začlenenie Equal do ďalšej generácie operačných programov, Komisia a členské štáty spolupracovali v roku 2006 na otázkach, medzi ktoré patrí zaobchádzanie so žiadateľmi o azyl, diverzita, zamestnanosť mládeže, bývalí páchatelia trestnej činnosti, sociálna ekonomika, vytvorenie inkluzívneho podniku, médiá a diskriminácia, zásady riadenia (partnerstvo, medzinárodná spolupráca, inovácie a uplatňovanie rodového hľadiska). 2.2.5.3. Urban V roku 2006 sa dvadsať tematických sietí a šesť pracovných skupín vytvorených v rámci iniciatívy Urban naďalej snažilo podporovať osvedčené postupy a výmenu informácií. Trinásť sietí dokončilo túto prácu a zorganizovala sa záverečná konferencia, na ktorej sa prezentovali ich výsledky a odporúčania. Správa o „úlohe miest v rozvoji znevýhodnených okresov“, založená na skúsenostiach miest, bola vypracovaná pod záštitou nemeckého predsedníctva. 2.2.5.4. Leader V rámci iniciatívy Leader+ bolo na roky 2000 – 2006 schválených 73 programov. Z navrhnutých 938 miestnych akčných skupín (MAS) sa nakoniec vybralo 892. 2.2.6. Inovačné činnosti 2.2.6.1. EFRR Na roky 2000 – 2006 bolo schválených 181 regionálnych programov zameraných na inovačné činnosti. Do konca roka 2006 sa ukončilo päťdesiatdeväť programov. Výsledkom bolo 40 projektov, ktoré boli určené ako príklady osvedčených postupov na šírenie do ďalších regiónov (napríklad, prostredníctvom internetovej stránky Inforegio). Je potrebné uviesť, že programy sa organizujú v rámci týchto tém: znalostné a technologické inovácie, informačná spoločnosť a trvalo udržateľný rozvoj. 2.2.6.2. ESF Počas roka sa dokončilo 37 projektov týkajúcich sa miestnych stratégií zamestnanosti. V roku 2006 bolo v rámci tretieho kola výzvy na predkladanie návrhov „Inovačné prístupy k riadeniu zmeny“ vybraných 19 projektov. Spolu so 61 prebiehajúcimi projektmi vybranými v predchádzajúcich kolách sa zaoberajú dvoma prioritami: riadením reštrukturalizácie a riadením demografickej zmeny. S cieľom podporiť výsledky bolo v rámci druhého kola výzvy „Odovzdávanie a šírenie inovácií získaných z projektov ESF podľa článku 6“ vybraných šesť projektov. 2.2.6.3. FIFG V roku 2006 bolo ukončených deväť projektov. Po hodnotení ex post medzinárodných projektov v oblasti inovačných činností v sektore rybného hospodárstva v roku 2005 sa rozhodlo, že sa v roku 2006 nezačne žiadna nová výzva na predloženie návrhov. Hodnotenie ukázalo, že celková pridaná hodnota týchto projektov v EÚ bola dosť obmedzená. Hlavné charakteristiky inovačnej činnosti –inovácie, vytváranie sietí a nadnárodná spolupráca – však boli zahrnuté do nariadenia o Európskom fonde pre rybné hospodárstvo. 3. SÚLAD A KOORDINÁCIA 3.1. Súlad s inými politikami Spoločenstva 3.1.1. Hospodárska súťaž V nariadení (ES) č. 1260/99 sa vyžaduje, aby členské štáty overili, či sú všetky operácie v súlade s právnymi predpismi ES, vrátane pravidiel o štátnej pomoci. V prípade, že Komisii bude oznámené porušenie právnych predpisov ES alebo audity preukážu túto skutočnosť, prijmú sa primerané opatrenia. Aby sa zabezpečila úplná transparentnosť, členské štáty uvádzajú schémy štátnej pomoci, na ktoré používajú pomoc zo štrukturálnych fondov vo svojich programoch. Väčšina regionálnych schém pomoci sa skončila 31. decembra 2006. Nové usmernenia sa uplatňujú od 1. januára 2007 s cieľom zlepšiť efektívnosť štátnej pomoci, ako aj zvýšiť transparentnosť a jednoduchosť operácie. 3.1.2. Vnútorný trh V nariadení (ES) č. 1260/99 sa tiež vyžaduje, aby členské štáty overili, či sú operácie financované z fondov v súlade so smernicami EÚ o verejnom obstarávaní. V prípade, že Komisii bude oznámené porušenie právnych predpisov ES alebo audity preukážu túto skutočnosť, prijmú sa primerané opatrenia. V rámci tvorby programov Komisia vyžaduje, aby členské štáty poskytovali informácie vo výročných správach o programoch. Generálne riaditeľstvo pre regionálnu politiku a Generálne riaditeľstvo pre vnútorný trh prispeli k objasneniu právneho výkladu povolení z obdobia pred pristúpením nových členských štátov k EÚ 1. mája 2004 a povolení, ktoré neboli v súlade s acquis ES. Zaviedol sa nový regulačný rámec pre právne predpisy v oblasti verejného obstarávania s cieľom zabezpečiť väčšiu právnu istotu súkromnému aj verejnému sektoru. 3.1.3. Životné prostredie Pozornosť sa zamerala najmä na používanie primeraných opatrení v rámci programov politiky súdržnosti s cieľom podporiť súlad s aquis Spoločenstva v oblasti odpadových vôd, dodávky vody a odpadového hospodárstva v mestách. Ďalšími oblasťami investovania boli ekologická inovácia a obnova znečistenej pôdy. Podpora trvalo udržateľného rozvoja sa dosiahla investíciami do dopravy a energií šetrných k životnému prostrediu, zavedením environmentálnych kritérií do výberu projektov a iniciatívnym zabezpečením súladu projektov s právnymi predpismi v oblasti životného prostredia. 3.1.4. Doprava Kohézne programy sú naďalej hlavným zdrojom podpory Spoločenstva, pokiaľ ide o realizáciu priorít Spoločenstva v oblasti dopravy. Hlavná pozornosť sa preto zamerala na podporu investícií v súlade s európskou dopravnou politikou. Zoznam hlavných projektov podporovaných v tejto oblasti EFRR je uvedený v časti 3 prílohy. 3.1.5. Rodová rovnosť V marci 2006 Komisia prijala „Plán uplatňovania rovnosti žien a mužov“ vzťahujúci sa na obdobie rokov 2006 – 2010, v ktorom sa odzrkadľuje záväzok Komisie splniť tento cieľ a ktorý sa zaoberá všetkými vonkajšími a vnútornými politikami EÚ. Tento plán obsahuje šesť prioritných oblastí opatrení EÚ týkajúcich sa rodovej rovnosti. Je určený na zlepšenie správy preskúmaním možností vytvorenia rozpočtovania na úrovni EÚ zohľadňujúceho rovnosť pohlaví, najmä v štrukturálnych fondoch v rámci možností zdieľaného hospodárenia na nové obdobie. 3.2. Koordinácia nástrojov 3.2.1. Štrukturálne fondy a Kohézny fond V roku 2006, pred posledným rozšírením EÚ o Rumunsko a Bulharsko 1. januára 2007, využilo podporu zo štrukturálnych fondov všetkých 25 členských štátov. Pomoc aj z Kohézneho fondu, ktorý podporuje menej prosperujúce krajiny, využilo 13 členských štátov. V rámci štrukturálnych fondov prebieha dôkladná vzájomná koordinácia, ako aj koordinácia s Kohéznym fondom (najmä EFRR), aby sa zabránilo duplicite pri podporovaní projektov. 3.2.2. Štrukturálne fondy a EIB/EIF V roku 2006 sa zaviedla iniciatíva Jaspers (Spoločná pomoc na podporu projektov v európskych regiónoch), nový nástroj technickej pomoci na pomoc novým členským štátom pri príprave významných projektov. Akčné plány (pracovné programy) na rok 2006 boli dohodnuté s jedenástimi z dvanástich prijímajúcich krajín. Komisia a skupina EIB sa dohodli aj na začatí spoločnej iniciatívy – Jeremie (Spoločné európske zdroje pre veľmi malé až stredné podniky) – s cieľom zlepšiť prístup k finančným prostriedkom pre MSP a vytvoriť mikroúvery pre nasledujúce plánovacie obdobie. Ďalšia iniciatíva s názvom Jessica (Spoločná európska podpora trvalo udržateľného investovania do mestských oblastí) bola zavedená EIB a Rozvojovou bankou Rady Európy s cieľom podporiť trvalo udržateľné investovanie do miest v EÚ a ich rozvoj zo štrukturálnych fondov. V rámci iniciatívy Jessica majú riadiace orgány v členských štátoch možnosť využívať niektoré zo svojich pridelených finančných prostriedkov zo štrukturálnych fondov na investovanie do fondov pre rozvoj miest (Urban Development Funds (UDF)) a recyklovať tieto zdroje na ďalšie kolá investícií do mestských oblastí. Iniciatívy JEREMIE a JESSICA predstavujú pre kohéznu politiku kultúrnu zmenu, ktorej snahou je prejsť od výlučnej závislosti od grantov k väčšiemu využívaniu splatných foriem pomoci. 4. HODNOTENIA Komisia vykonala v roku 2006 strategické a tematické hodnotenia s cieľom podporiť rozhodovanie v rámci politiky súdržnosti. Vo svojich súhrnných správach okrem toho analyzuje kvalitu a výsledky hodnotení vykonaných členskými štátmi. Ďalšou dôležitou úlohou Komisie bolo poskytnúť členským štátom metodologické usmernenie a zorganizovať výmeny skúseností. 5. KONTROLY 5.1. EFRR Ukončili sa záverečné audity vzorky 56 programov za plánovacie obdobie 1994 – 1999, zahŕňajúce všetky krajiny EÚ-15. Práca v roku 2006 zahŕňala dokončenie následnej kontroly všetkých auditov, docielenie záverečných stanovísk k opravám, ktoré sa majú uplatniť, a v prípade potreby začatie postupov finančných opráv. Audítorská práca za obdobie 2000 – 2006, vykonaná v roku 2006, pozostávala z 85 misií na mieste, ktoré sa týkali auditov systémov a testovania vecnej správnosti 332 operácií. Vykonanou audítorskou prácou sa výrazne zlepšila úroveň bezpečnosti, pokiaľ ide o fungovanie systémov v členských štátoch, a v určitých prípadoch sa dosiahli významné zlepšenia. Do konca roku 2006 sa za EÚ-15 vykonalo celkove 126 auditorských misií, ktoré sa týkali 61 programov alebo 22,1 % počtu hlavných programov a programov URBAN a 52,6 % dostupných zdrojov EFRR. V prípade EÚ-10 sa koncom roka 2006 vykonalo 28 auditorských misií, ktoré predstavujú audity 9 programov alebo 45 % počtu hlavných programov a 65,5 % schváleného príspevku EFRR. Pokiaľ ide o INTERREG, v roku 2006 sa vykonal audit 5 programov, čo predstavuje 28 % záväzkov EFRR. 5.2. ESF V roku 2006 Komisia zorganizovala 69 audítorských misií: 53 misií zameraných na audit systémov za roky 2000 – 2006 plus 16 záverečných auditov za roky 1994 – 1999. 123 z 237 programov Európskeho sociálneho fondu pokryla Komisia s dôrazom na programy hodnotené ako vysokorizikové programy. V roku 2006 sa vykonal audit celkove 34 programov hodnotených ako vysokorizikové programy, vrátane desiatich nových programov. Navštívil sa každý členský štát okrem Luxemburska. V piatich členských štátoch sa vykonal následný audit. V roku 2006 sa odsúhlasilo 12 postupov finančných opráv a 14 akčných plánov. 5.3. EPUZF Do začiatku roka 2006 sa dokončil plánovaný program auditu ex post za roky 1994 – 1999. V rámci tejto činnosti sa vykonal audit programov, ktoré predstavujú 32 % celkových nákladov. Pripravuje sa mnoho postupov finančných opráv: v roku 2006 sa konali dvojstranné stretnutia s členskými štátmi, na ktorých sa riešili otázky týkajúce sa 18 programov. V priebehu roka prijala Komisia štyri rozhodnutia o finančnej oprave, ktoré sa vzťahovali na päť programov. Počas roka sa vykonal audit celkove 21 programov (EÚ-25) za obdobie rokov 2000 – 2006, čo predstavuje 38 % plánovaných výdavkov. Do konca roka 2006 sa vykonal audit 73 zo 152 programov schválených pre usmerňovaciu sekciu EPUZF. 5.4. FIFG V prípade FIFG sa v roku 2006 uskutočnilo celkove šesť kontrol priamo na mieste. Cieľom troch z týchto misií bolo overiť a následne skontrolovať účinné fungovanie systémov riadenia a kontroly za obdobie rokov 2000 – 2006 spolu s náhodnými kontrolami v Taliansku, Poľsku a vo Švédsku. Ďalšie dve misie sa uskutočnili vo Francúzsku a Portugalsku a týkali sa auditov systémov spolu s náhodnými kontrolami s cieľom overiť účinné fungovanie systémov riadenia a kontroly v prípade operačných programov v rámci cieľa 1. 5.5. OLAF V roku 2006 uskutočnil OLAF 44 misií v členských štátoch, ktoré sa týkali opatrení spolufinancovaných zo štrukturálnych fondov. Asi 30 týchto misií sa týkalo kontrol na mieste[10], pričom 14 misií sa uskutočnilo s iným cieľom, napríklad s cieľom zozbierať informácie alebo pomôcť buď vnútroštátnym správam alebo súdnym orgánom. Medzi zistenými problémami boli prípady falošného deklarovania a faktúrovania a nerešpektovanie pravidiel verejného obstarávania. V roku 2006 oznámili členské štáty Komisii, v súlade s nariadením (ES) č. 1681/94, približne 2 988 prípadov nezrovnalostí, ktoré vo finančnom vyjadrení predstavovali sumu 516 697 561 eur a ovplyvnili opatrenia spolufinancovania plánovacích období 1994 – 1999 a 2000 – 2006. Počet oznámení sa mierne znížil v porovnaní s rokom 2005, pravdepodobne v dôsledku úprav zavedených nariadením (ES) č. 2035/2005[11], a najmä zvýšenia hranice na oznamovanie podvodov zo 4 000 eur na 10 000 eur. Príslušné finančné sumy sa však zvýšili. Údaje svedčia o lepšej informovanosti a lepšom oznamovaní zo strany členských štátov v súlade s povinnosťami vyplývajúcimi z právnych predpisov Spoločenstva. 6. VÝBORY POMÁHAJÚCE KOMISII 6.1. Výbor pre rozvoj a premenu regiónov (CDCR) V roku 2006 bol CDCR požiadaný o stanovisko vo veci technickej pomoci z iniciatívy alebo v mene Komisie a vo veci zmeny a doplnenia nariadenia Komisie (ES) č. 448/2001 . Nový výbor pre koordináciu fondov (COCOF) bol zriadený podľa článku 103 nariadenia (ES) č. 1083/2006, ktoré nadobudlo účinnosť 1. augusta 2006. Konzultácie s týmto výborom ako riadiacim výborom sa konali vo veci pravidiel vykonávania nariadenia Rady (ES) č. 1083/2006 a vo veci spôsobu výpočtu štrukturálnych verejných a ekvivalentných výdavkov na účely adicionality. Konzultácie s týmto výborom ako poradným výborom sa konali vo veci zoznamu oblastí oprávnených v rámci cieľa európskej územnej spolupráce, metódy analýzy nákladov a výnosov, usmernení týkajúcich sa hodnotenia metodológie a pridelenia technickej pomoci na iniciatívu alebo v mene Komisie. 6.2. Výbor ESF Výbor rokoval o širokom spektre problémov týkajúcich sa plnenia plánovacieho obdobia ESF 2000 - 2006 aj príprav na plánovacie obdobie 2007 – 2013. Výbor preskúmal otázky týkajúce sa nových nariadení na roky 2007 – 2013, vrátane podpory vzdelávania a odbornej prípravy, zdravia, predvídania, riadenia zmien a reštrukturalizácie, sociálnych partnerov a migrantov z ESF, a presadzovania zásad EQUAL. 6.3. Výbor pre poľnohospodárske štruktúry a rozvoj vidieka (STAR) Výbor STAR sa v roku 2006 stretol dvanásťkrát a poskytol priaznivé stanoviská k 31 zmenám a doplneniam programov v oblasti rozvoja vidieka podľa článku 44 ods. 2 nariadenia Rady (ES) č. 1257/1999 a k šiestim zmenám a doplneniam programov v oblasti rozvoja vidieka podľa článku 4 nariadenia Rady (ES) č. 1268/1999. 6.4. Výbor pre štruktúry rybného hospodárstva a akvakultúry (CSFA) V roku 2006 sa s týmto výborom uskutočnilo niekoľko konzultácií v týchto veciach: návrh pracovného dokumentu o ex ante hodnotení operačných programov Európskeho fondu rybného hospodárstva; návrh pracovného dokumentu o ukazovateľoch monitorovania a hodnotenia operačných programov Európskeho fondu rybného hospodárstva; návrh nariadenia Komisie, ktoré stanovuje podrobné pravidlá na vykonávanie nariadenia Rady (ES) č. 1198/2006 o Európskom fonde pre rybné hospodárstvo; návrh kodifikácie nariadenia Komisie (ES) č. 908/2000 z 2. mája 2000, ktoré stanovuje podrobné pravidlá pre vypočítanie pomoci udeľovanej členskými štátmi výrobným organizáciám v sektore rybného hospodárstva a akvakultúry. [1] Nariadenie (ES) č. 1083/2006, Ú. v. EÚ L 210, 31.7.2006, s. 25. [2] Nariadenie (ES) č. 1080/2006, Ú. v. EÚ L 210, 31.7.2006, s. 1. [3] Nariadenie (ES) č. 1081/2006, Ú. v. EÚ L 210, 31.7.2006, s. 12. [4] Nariadenie (ES) č. 1084/2006, Ú. v. EÚ L 210, 31.7.2006, s. 79. [5] Nariadenie (ES) č. 1082/2006, Ú. v. EÚ L 210, 31.7.2006, s. 19. [6] Nariadenie Komisie (ES) č. 1828/2006, Ú. v. EÚ L 45, 15.2.2007, s. 3. [7] Nariadenie (ES) č. 1698/2005, Ú. v. L 277, 21.10.2005, s. 1) [8] Nariadenie (ES) č. 1198/2006, Ú. v. L 223, 15.8.2006, s. 1) [9] „RAL“ (restes à liquider). Nevyrovnané záväzky z predchádzajúcich rokov. [10] Nariadenie (ES) č. 2185/1996, Ú. v. ES L 292, 15.10.1996, s. 2. [11] Ú. v. EÚ L 328, 15.12.2005, s. 8.